
Persongalleri

På Sandtorvholmen:

Janiche Holmen, seriens hovedperson

Bertheus Holmen, Janiches fosterfar og handelsmann

Annemor Holmen, Janiches fostermor, død

Oktopus og Tinktur, Janiches katter

Junta, tidligere kokke på handelsstedet

Lavrans, Juntas sønn

Elsebeth og Nora, tjenestejenter på handelsstedet

Simonette, koldjomfru i Spanskehuset

Jens Olsen, tidligere poståpner

Lars Lillemann, butikkbestyrer

Anders Mortensen, dampskipsekspeditør

Sirin, fjøsjente

 

Andre:

Havtor og Hermod Isaksen, tvillinger og prestesønner.

Hermod er prest, Havtor er notbas

Agnes Lindstad, fiskerdatter og Janiches venninne

Enkefru Thea Figenschou, kalt Tutta, eldre dame på Sandtorv

Karin og Anna, Tuttas søstre

Petter Sjøberg, lensmann i Gausvik

Matheus Sjøberg, lensmannssønn

Erling Sjøberg, lensmannens fetter

Fabien Lizzard, fransk handelskaptein

Constance Aas, prestedatter i Lødingen

Gabrielle LeBlanc, pariserinne, Janiche er hennes selskapsdame

Pierre og Sabine LeBlanc, Gabrielles foreldre

Søster Marianne, pleiersken som stelte for Havtor

Fredrikke Hammer, enkefrua Agnes bodde hos

Esekiel, Agnes’ forlovede og poståpner

Louna Verlaine, Janiches mor




Slik sluttet forrige bok:

Det lød et hjerteskjærende skrik. Janiche så til sin skrekk Louna skille seg ut fra folkemengden like ved, mens hun strakte armene mot henne. Jules og Adrien kom like bak.

– Nei, Janiche! Nei, nei! Lounas blikk var kun naken redsel.

– Hun løy, den jævla purka! Jeg vet at hun tok livet av broren min. Christophes kalde blikk traff Louna. – Hun skal få betale med sitt liv!

Det skjedde så fort. Christophe Baude stakk ei hånd innenfor jakkelomma. I neste øyeblikk smalt skuddet gjennom lufta, og Louna måpte med blanke, vantro øyne mens hun tok seg til brystet, der blodet bredte seg i det lyse tøyet. Janiche skrek og kastet seg frem mot henne like raskt som Christophe rev henne tilbake. – Mor!




Prolog


Hos familien Baude, Barcelonnette, høsten 1880

Christophe Baude senket krystallglasset med rødvin ved bordenden. Bare de små beina på fuglen lå igjen på tallerkenen etter middagen, som hadde bestått av høns og grønnsaker, og mer vin enn noe annet.

Han satt der som den eneherskeren han trodde han var, med vannkjemmet hår og en tynn, velfrisert snurrebart. Det kunne danne inntrykk av at han smilte og var munter, uten at det var tilfellet.

– Jeg trodde ærlig talt ikke at du ville komme tilbake denne gangen. Han så på Louna med et kaldt, beregnende blikk og lagde smattelyder med tunga. Hun hatet den lyden.

Han sank tilbake mot stolryggen og trakk pusten, som om hele situasjonen var håpløs.

Det hadde vært fristende å si at han trodde så mye rart om henne, som aldri hadde et snev av sannhet i seg, men hun visste å holde munn.

– Vel, jeg har tenkt på saken. Du er og blir min brors morder, enten du vil innrømme det eller ei. Jeg synes jeg har vært tålmodig nok, og raus nok, men nå er det slutt på det. Jeg orker faktisk ikke å se på deg. Jeg vil ikke ha deg her.

– Så det gjør du ikke? glapp det ut av henne, men hun tidde like fort og sendte mora et raskt blikk. Coralie var bleik på den andre siden av bordet. Hostekulene slet henne ut.

Christophe løy. Han orket så visst å se på henne. Iblant var det alt han gjorde. Da hun kom tilbake etter den fatale reisa deres til Norge, hadde Christophe først sørget over broren sin og rast mot henne, så hadde han anklaget henne for å ha forårsaket hans død. Han hadde truet med å straffeforfølge henne, slik at hun gikk rundt i uvisshet og redsel.

Men så hadde det kommet nye takter fra ham. Blikket hans, som alltid var kjølig og dødt, hadde fått en ny nyanse av kulde. Alt som en gang hadde vært brorens, var nå hans, også henne. Og etter noen måneder kom de første tilnærmelsene.

– Vi har et sted like utenfor Rougiers. Det er et stykke å reise, men jeg sender dere dit.

– Du forviser oss? Han kunne bare si det rett ut. Louna så på Coralie. Mora var fortsatt tuberkuløs. Hvordan ville det bli for henne å reise så langt, til et nytt og ukjent sted?

– Det er et slott, så det er ingenting å sutre for.

– Står det tomt?

– Det har stått ubebodd i årevis, svarte Christophe kort.

– Vel, det blir naturligvis som du ønsker, sa Louna, for hva annet skulle hun si? Hvis han forviste dem dit, burde hun være lettet, likevel var det noe som sa henne at dette bare var enda et ledd i hans hevntokt. Han ønsket at hun skulle lide, det hadde han tidlig gjort klart for henne.

– Dere får med dere ei kokke og et par tjenere, det er alt jeg kan avse. Resten får dere finne løsninger på selv.

Louna forsøkte å se haken ved det hele, det som beviste at dette også var ei hevn. Nå hadde han truet henne med å sende henne i fengsel i over seks år allerede, så hva fikk ham til å ombestemme seg og heller plassere dem på et øde sted? Var det for å glemme at hun i det hele tatt eksisterte?

– Hver onsdag skal dere melde dere for en bekjent av meg i landsbyen. Ellers skal dere kun handle det aller nødvendigste, men det med penger dere tjener selv på Château Bleu ciel.

– Det er vel ikke noe der å tjene penger på? Coralie la hendene i fanget. Hun så ut til å ha mistet matlysten.

– Ikke dette året, nei. Dere får så et eller annet til våren.

– Du mener at vi skal sulte? Louna hadde ikke nok penger til at de kunne leve uten noen form for underhold i tida fremover. Det lille hun hadde igjen av den bortgjemte arven, var ikke nok til å begynne et nytt liv. Hun hadde vært i Norge, og i tillegg ønsket hun at Coralie skulle få sjansen til å bli frisk fra tuberkulosen.

– Dere får selge unna ting. Det er nok å ta av på slottet. Gjør hva dere vil. Jeg vil ikke ha dere her.

– Så hvorfor skal vi melde oss i Rougiers en gang i uka?

Han smilte kjølig. – Så vet jeg hvor jeg har dere. Dessuten er jeg ikke så hjerteløs som du skal ha det til, Louna. Dere kommer ikke til å sulte i hjel. Men dere får ikke mer av meg enn til det aller mest nødvendige. Resten blir som sagt opp til dere. Dere får plante, så korn, selge … Han slo ut med hendene.

Louna nikket bare, hun tålte og tidde. Både overfor ham og overfor Coralie, selv om det ikke føltes riktig. Hun våget bare ikke å si noe høyt. Ikke her. Alt som betydde noe, var at Christophe ikke visste at det aller mest dyrebare hun hadde, levde et sted i Norge. Adelaide skulle aldri falle i hans hender. Da var det bedre at hun havnet i unåde hos ham.

De reiste seg fra bordet da måltidet var over, men da Louna ville gå, holdt han henne tilbake. Grepet rundt håndleddet var hardt, og hun visste hva som kom, hvilke fornedrelser han fant glede i, for han lystet etter akkurat det. Å kue henne, gjøre henne liten og bedende. Hun sto helt stille da han strøk hånda over kjolelivet, som for å egge henne, men han kunne aldri få henne til å føle noe annet for ham enn hat. Iblant klarte hun å tvinge frem likegyldigheten, og det var i de øyeblikkene hun kjente seg friest.

– Du blir med meg, sa han. Han grep henne hardt i et bryst og overså Coralie, som ventet ved døra. Tunga gled over øret hennes, våt og ekkel som hos en slange. – Og du skal gjøre nøyaktig som jeg sier!



Château Bleu ciel, juli 1881

Christophe fikk sin hevn. Louna så seg rundt i det kjølige værelset. Steinmasse hadde rast ut fra veggen flere steder. Arbeiderne var på plass nå. De var tømmermenn, ikke steinhoggere, men de kunne bistå dem for en billig penge. Sammen med Tessa fant hun stadig ting på slottet som kunne settes i stand, vaskes og gjenbrukes. Noe hadde de solgt også for å få råd til arbeiderne.

Slottet Bleu ciel hadde en gang vært storslått og som tatt ut av et eventyr. Det Christophe imidlertid ikke hadde opplyst dem om, var hvor ille forfallet var. De hadde blitt satt igjen i Valensole sent i fjor høst. Derfra fikk de klare seg selv. Christophe hadde tatt dem med dit, siden han uansett hadde et ærend der. Louna hadde banket på Philippes dør. Han hadde sluppet dem inn og gitt dem husly for natta.

Etter det korte oppholdet i Valensole hadde de kommet hit. I vinter hadde de frosset. Vinden hadde blåst tvers gjennom de åpne gluggene, og det hadde vært sparsomt med brensel for å holde varmen. De hadde klart å sette i stand et par værelser, ikke mer. Nå hadde de imidlertid lagt våren bak seg, de hadde fått plantet og sådd, og sommeren var varm.

Louna ristet av seg tankene da Tessa viste henne en porselensmugge. – Hvis vi bare vasker denne, blir den fin å ha på kjøkkenet.

– Ja, det blir bra, sa Louna og strakte ryggen.

Det var mange gjenstander her, og de tilhørte en helt annen tidsalder. Akkurat det fascinerte henne. Det som kunne brukes, tok de vare på, resten måtte de kaste eller brenne.

Mange av kanapeene og sjeselongene hadde morknet, så i vinter hadde de varmet seg på det som ikke kunne reddes. Det lå et kaldt og innestengt slør over de fleste rommene, støvet sto i dem. Det var som å gå inn i et fremmed liv som brått hadde blitt forlatt. I spisestua hadde bordet vært dekket.

Louna strøk hånda over den store magen, der et kraftig spark minnet henne på den lille der inne som var ventet når som helst nå.

Barnet hun ventet, kunne aldri erstatte vesle Adelaide, den lille kroppen hun hadde lagt i hendene på en vettskremt unggutt. Herregud, hun kunne aldri fri seg fra tanken på henne, og på hvordan det hadde gått. At hun ikke hadde klart å finne noen svar på den lange reisa i fjor, var knapt til å bære.

Barnet i magen var ingen erstatning, men et lys i mørket.

Tessa så på henne med et oppmuntrende smil. – Det skal bli fint nå, madame Verlaine. Den lille skal i alle fall ikke mangle noe. Så snart arbeiderne er ferdige, har vi enda et rom vi kan bruke.

– Vi trenger ikke mange værelser, det er sant. Louna grep lavendelbuketten Tessa rakte henne, mens hun selv bar mugga med seg ned til kjøkkenet. Buketten var nyplukket, og hun tenkte at dette barnet var den nye begynnelsen hun trengte. Ikke for å glemme, men fortrenge.

Hadde dattera hun hadde født i Norge, fortsatt lavendelposen hos seg? La de den i senga hennes om nettene, disse menneskene som fikk henne? Hadde hun fått leve opp? Louna hikstet og senket hendene. Lavendelblomstene forsvant av syne under den store magen.

Tida var snart inne. Bare værelset ble ferdig før den lille kom. Hun var så sikker på at det var en gutt denne gangen. Hun hadde ikke trodd at det korte besøket hos Philippe i Valensole sent i fjor, ville gi dem dette.

– Det kommer noen. Tessa møtte henne i trappa på vei ned. Hun hadde allerede rukket å sette mugga på kjøkkenet. – Det kommer ryttere, madame. Jeg tror det er svogeren din!

Louna isnet til av skrekk. Hun så seg rundt med hamrende hjerte. Hvor skulle hun gjøre av seg? Hvordan skulle hun klare å skjule magen?

Dørene gikk brått opp. Christophe Baude sto plutselig der, bredbeint og med hendene på hoftene. Støvet virvlet opp rundt ham. Capen falt så på plass rundt leggene hans. Djevelen i menneskeham, for det gjennom henne, og Louna hadde aldri noensinne følt en sterkere redsel.

– Det der … Han pekte på magen hennes. – Ryktene nådde meg omsider. Så du innbiller deg at du kan lure deg unna her ute? Det barnet er ikke ditt! Du skylder meg et barn, di merr, snerret han. – Du tok livet av Henri, og du gjemte sønnen hans. For det skal du få betale med dette barnet.

– Det er ikke ditt barn, sa hun hest.

– Jeg bryr meg ikke om hvem som har plantet det i deg, men det er mitt! Han grep etter henne.

– Aldri! Louna vek unna.

– Aldri?

– Det blir over mitt lik, freste Louna. – Du får ikke ta fra meg mer!

– Nei, men da så. Han smilte, hevet foten og sparket henne i magen av all kraft.

